P r e d k l a d a c i a   s p r á v a
k návrhu zákona o patentoch, dodatkových ochranných osvedčeniach 
a o zmene a doplnení niektorých zákonov
(patentový zákon)   

	Návrh zákona o patentoch, dodatkových ochranných osvedčeniach a o zmene a doplnení niektorých zákonov (patentový zákon) sa predkladá v súlade s Plánom legislatívnych úloh vlády Slovenskej republiky na rok 2000.

	Predloženým návrhom dochádza k rekodifikácii patentového práva v súčasnosti upraveného zákonom č. 527/1990 Zb. o vynálezoch, priemyselných vzoroch a zlepšovacích návrhoch.

	Návrh nového zákona vychádza z intenzívneho vývoja a zmien v oblasti priemyselného práva na celom svete, ktorý súvisí predovšetkým s mohutným nástupom nových informačných technológií (internet, elektronické nosiče a pod.) a pokrokom súvisiacim s rozvojom vedy, výskumu a zavádzaním nových výrobných technológií a biotechnológií. Rekodifikáciou sa zosúlaďuje patentové právo s Európskou patentovou dohodou v súčasnom i revidovanom znení v zmysle záverov Diplomatickej konferencie, konanej v Mníchove v dňoch 20 až 29 novembra 2000 a implementujú sa nariadenie Rady č. 1768/92 zo dňa 18. 6. 1992 o vytvorení dodatkového ochranného certifikátu pre medicinálne výrobky; nariadenie Rady č. 1610/96 zo dňa 23. 6. 1996 o vytvorení dodatkového ochranného certifikátu pre výrobky na ochranu rastlín; Smernica Európskeho parlamentu a Rady č. 98/44 zo dňa 6. 7. 1998 o právnej ochrane biologických vynálezov.

	Návrh zákona rešpektuje v plnom rozsahu záväzky z medzinárodných zmlúv, ktorými je Slovenská republika viazaná, najmä Zmluvu o patentovej spolupráci (PCT); Dohodu o obchodných aspektoch uplatňovania práv z duševného vlastníctva (TRIPS) a Dohovor o patentovom práve (Patent Law Treaty).

	Návrh zákona bol predložený na široké pripomienkové konanie odborným kruhom v rámci Slovenskej republiky, ako aj expertom EÚ, Európskej komisii, Európskemu patentovému úradu v Mníchove a Svetovej organizácii duševného vlastníctva v Ženeve.
	Podľa legislatívnych pravidiel vlády SR návrh zákona bol predložený na medzirezortné pripomienkové konanie ministerstvám a ostatným ústredným orgánom štátnej správy Slovenskej republiky, Inštitútu pre aproximáciu práva, Národnej banke Slovenska, Najvyššiemu kontrolnému úradu Slovenskej republiky, Generálnej prokuratúre Slovenskej republiky, Najvyššiemu súdu Slovenskej republiky a tak isto bolo prihliadnuté i k pripomienkam niektorým ďalších inštitúcií a subjektov, pôsobiacich v oblasti uplatňovania práv z priemyselného vlastníctva, a to Komory patentových zástupcov, Slovenskej advokátskej komory, Komory komerčných právnikov, Slovenského združenia vynálezcov a zlepšovateľov, ako aj národnej skupiny AIPPI. Termín na podanie pripomienok bol do 12. februára 2001.
Pripomienky, ktoré boli uplatnené v medzirezortnom pripomienkovom konaní boli z väčšej časti do návrhu zapracované a tie pripomienky, ktorým nebolo vyhovené boli s príslušnými rezortmi prerokované. Návrh zákona o patentoch, dodatkových ochranných osvedčeniach a o zmene a doplnení niektorých zákonov (patentový zákon) bol prerokovaný a s pripomienkami schválený Legislatívnou radou vlády dňa 10. apríla 2001 a na rokovanie vlády sa predkladá bez rozporov.